Izmišljeni lik Marko Jurić živio je u prvoj polovici 20. stoljeća. U tekstu koji slijedi on se prisjeća raspada Austro- Ugarske, nastanka Kraljevine SHS i prvih desetljeća u novoj državi. Međutim, u njegovoj priči ima netočnosti. Pronađi 10 netočnih podataka i objasni o kakvim se netočnostima radi.

" Rođen sam na samom početku 20. stoljeća tako da u vrijeme Prvog svjetskog rata nisam mobiliziran jer sam još uvijek bio maloljetan. Međutim, bio sam dovoljno star da sam mogao pratiti, a većim dijelom i razumjeti, burne događaje pred kraj rata. Moji roditelji i većina prijatelja nadali su se raspadu Austro- Ugarske. Upravo to se i dogodilo – iz jedne je države nastalo njih pet: Austrija, Mađarska, Češka, Slovačka i Država SHS. Za nas je, jasno, najvažnija ova posljednja. Krajem listopada 1918.g. Narodno vijeće SHS donijelo je odluku o prekidu svih veza s Kraljevinom Ugarskom i Carevinom Austrijom. Narodno oduševljenje stvaranjem Države SHS bilo je neopisivo. Držali su se govori, pjevalo se i nakratko su zaboravljeni svi problemi. A bilo ih je mnogo. Nakon 4 ratne godine vladala je oskudica, ratni dezerteri pljačkom su unosili nesigurnost, a ponajveći problem bila je nejasna sudbina mlade države. Njezine granice nisu bile utvrđene, a Talijani su požurili okupirati veliki dio našeg obalnog prostora. Kasnije smo saznali da im je taj prostor obećala Antanta tajnim ugovorom sklopljenim u Rimu. Većina političara bila je uvjerena kako je jedini izlaz iz tako složene situacije ujedinjenje s Kraljevinom Srbijom, koja je u ratu bila na pobjedničkoj strani. Ubrzo je ujedinjenje i ostvareno – 1. prosinca 1918.g. regent Aleksandar proglasio je u Beogradu stvaranje Kraljevstva Slovenaca, Hrvata i Srba. Međutim, niti ujedinjenje sa Srbijom nije spriječilo gubitak dijela hrvatskog teritorija. Gubitak je na kraju potvrđen potpisivanjem ugovora u Rapallu. Italiji je pripala Istra, grad Zadar i otoci Cres, Krk, Lošinj, Lastovo, Palagruža i Susak. Prvi izbori u novoj državi donijeli su pobjedu Demokratskoj stranci, dok je najuspješnija hrvatska stranka bila HPSS Stjepana Radića. Ona je bila daleko uspješnija od svih ostalih hrvatskih stranaka zajedno. Za neke je to bilo iznenađenje, ali moj otac je, primjerice, očekivao upravo takve rezultate. On je prije izbora najavljivao da će "Radić pomesti gospodu iz građanskih stranaka". Naime, uvedeno je opće biračko pravo čime su svi punoljetni građani, neovisno o imetku ili spolu, mogli izaći na izbore. Kako je u Hrvatskoj većinu stanovništva činilo seljaštvo ne treba čuditi što je Radićeva stranka osvojila tako velik broj glasova. Međutim, poslanici HPSS- a uopće nisu sudjelovali u radu Skupštine, a samim time nisu sudjelovali ni u donošenju ustava Kraljevine SHS. Vidovdanski ustav donesen je u lipnju 1921.g. Njime je Kraljevina SHS definitivno postala centralističkom monarhijom, a kralju su dane velike ovlasti. Kako se Radić zalagao da zajednička država bude federativna monarhija često je dolazio u sukob s režimom. Režim mu, međutim, nikako nije uspio stati na kraj pa je na kraju na njega izvršen atentat u Narodnoj skupštini. Taj je događaj ogorčenje Hrvata doveo do vrhunca. Ljudi su ionako bili nezadovoljni položajem Hrvatske u zajedničkoj državi i prevlašću Srba, ali ovo je bila kap koja je prelila čašu. Prosvjedovalo se širom Hrvatske, a na tim sam prosvjedima i sam sudjelovao. Kralj je nakon pola godine odgovorio uvođenjem diktature. Ukinuo je ustav, raspustio Narodnu skupštinu i od tad o svemu odlučivao sam. Kako je odluku donio 6. srpnja 1929.g. to je razdoblje prozvano "šestosrpanjskom diktaturom". Njegova diktatorska vladavina trebala je biti privremeno rješenje. Međutim, pokazalo se da Aleksandar nema namjeru odstupiti od svojih diktatorskih ovlasti. Broj nezadovoljnika je rastao i na kraju je na Aleksandra organiziran atentat u Marseilleu. Utvrđeno je da iza atentata stoje ustaše. Njih je predvodio Vlatko Maček, a zalagali su se za stvaranje samostalne hrvatske države. Njihova je djelatnost smatrana protudržavnom pa su emigrirali u Italiju. Nakon ubojstva kralja Aleksandra vlast je, u ime maloljetnog prijestolonasljednika Petra, preuzelo tročlano namjesništvo s politikom zasnovanom na centralizmu, unitarizmu i srpskoj prevlasti. Do promjene je došlo tek 1939.g. kada je potpisan sporazum Cvetković – Maček. Tim je sporazumom stvorena Banovina Hrvatska, a Maček je postao predsjednik vlade. Banovina Hrvatska dobila je autonomiju- imala je pravo na svog bana i Sabor. U Hrvatskoj je većina bila zadovoljna ovim promjenama. Međutim, nekoliko dana nakon ovog sporazuma Njemačka je napala Poljsku i započela Drugi svjetski rat pa većina pogodnosti koja je proizlazila iz posebnog statusa Banovine Hrvatske u Kraljevini Jugoslaviji nije uspjela doći do izražaja."